Hotărârea Curții (Camera a patra) din 29 iulie 2024 – Comisia Europeană/Republica Slovacă
(Cauza C-773/22)1
[Neîndeplinirea obligațiilor de către un stat membru – Directiva 2005/36/CE – Recunoașterea calificărilor profesionale – Articolul 2 alineatul (3) – Domeniu de aplicare – Dispoziții distincte de drept al Uniunii care reglementează în mod direct recunoașterea calificărilor profesionale – Articolul 7 alineatul (4) – Condiții de impunere a unei probe de aptitudini înainte de prima prestare de servicii – Articolul 14 alineatele (1) și (4) – Condiții de impunere a unor măsuri compensatorii – Articolul 35 alineatul (3) – Condiții de eliberare a unui titlu de calificare ca medic dentist specialist – Articolul 41 alineatul (1) litera (c) – Condiții de recunoaștere a titlurilor de calificare ca moașă – Articolul 42 alineatul (2) – Activități la care moașele trebuie să poată avea cel puțin acces – Articolul 50 și anexa VII punctul 1 litera (d) – Documente solicitate statului membru de origine pentru accesul la o profesie reglementată în statul membru gazdă – Articolul 55 alineatul (2) – Orientări cu privire la organizarea și recunoașterea stagiilor profesionale – Netranspunere în dreptul național]
Limba de procedură: slovaca
Părțile
Reclamantă: Comisia Europeană (reprezentanți: L. Armati, R. Lindenthal și M. Mataija, agenți)
Pârâtă: Republica Slovacă (reprezentanți: E. V. Larišová și S. Ondrášiková, agenți)
Intervenientă în susținerea pârâtei: Republica Cehă (reprezentanți: M. Smolek, J. Vláčil și O. Serdula, agenți)
Dispozitivul
Republica Slovacă nu și-a îndeplinit obligațiile care îi revin în temeiul Directivei 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale, astfel cum a fost modificată prin Directiva 2013/55/UE a Parlamentului European și a Consiliului din 20 noiembrie 2013, prin:
nelimitarea, în conformitate cu articolul 2 alineatul (3) din Directiva 2005/36, cu modificările ulterioare, a cazurilor în care această directivă nu se aplică la cele în care un instrument distinct de drept al Uniunii conține dispoziții specifice referitoare în mod direct la recunoașterea calificărilor profesionale;
nesubordonarea, în conformitate cu articolul 7 alineatul (4) primul și al doilea paragraf din Directiva 2005/36, cu modificările ulterioare, a posibilității de a impune prestatorului migrant o probă de aptitudini condiției ca activitatea în cauză să aibă implicații în materie de sănătate sau de siguranță publică și constatării unei diferențe importante între calificările acestui prestator și formarea impusă în statul membru gazdă;
nelimitarea, în conformitate cu articolul 14 alineatul (1) litera (b) din Directiva 2005/36, cu modificările ulterioare, a posibilității de a impune măsuri compensatorii cu condiția ca formarea necesară pentru exercitarea profesiei reglementate în cauză să acopere discipline semnificativ diferite de cele incluse în atestatul de competență sau în titlul de calificare al solicitantului;
neadoptarea, în conformitate cu articolul 42 alineatul (2) literele (c), (f) și (j) din Directiva 2005/36, cu modificările ulterioare, a dispozițiilor necesare pentru a permite moașelor prescrierea examinărilor necesare celei mai timpurii diagnosticări posibile a sarcinilor cu riscuri, practicarea, în cazuri de urgență, a nașterii în prezentație pelviană, precum și, respectiv, practicarea îngrijirilor prescrise de medic;
neadoptarea, în conformitate cu articolul 50 coroborat cu anexa VII punctul 1 litera (d) din Directiva 2005/36, cu modificările ulterioare, a unor dispoziții care să prevadă transmiterea în termen de două luni a documentelor solicitate de statul membru gazdă și de care acesta din urmă condiționează accesul la o profesie reglementată;
neadoptarea, în conformitate cu articolul 55a alineatul (2) din Directiva 2005/36, cu modificările ulterioare, a unor orientări cu privire la organizarea și recunoașterea stagiilor profesionale efectuate într-un alt stat membru sau într-o țară terță, în special cu privire la rolul supraveghetorului stagiului profesional.
Respinge în rest acțiunea.
Comisia Europeană și Republica Slovacă suportă propriile cheltuieli de judecată.
____________
1     JO C 54, 13.2.2023.